題汪水雲詩卷
作者：嚴日益
朝代：宋

paragraphs: 紫皇宮殿紅雲低，春歸天上日欲西。
瑶池催花撾羯鼓，姚魏天香分雨露。
沉香亭北雉尾高，詩成先奪雲錦袍。
縱橫奏賦三千字，文采風流多意氣。
珮聲楊柳鳳池頭，絲綸五色爛不收。
巨鰲跳波海門黑，氈雪風砂墮陰域。
翠華鞭鸞凌紫烟，天寒月照青塚邊。
黄金不啼玉不泣，桑嶺流沙馬飛急。
孤臣淚結冰稜稜，兩宮祝髪傳佛燈。
梵尊說法天龍拜，四大山河金色界。
風飄仙樂去不迴，香圍粉陣成飛埃。
南冠楚囚血化碧，恨入胡笳十八拍。
穹廬帳暖融冷光，猶隨供奉聯鵷行。
子房忽伴赤松去，華表千年令威語。
商郊周甸禾黍悲，宮袍卸却披霞衣。
青藜老仙選詩哭，彷彿東都夢華錄。
吳霜壓損長眉青，胸蟠耿耿何時平。
讀書萬卷貧難救，天若知情天亦瘦。
雲翻雨覆爭奈何，榮枯得失哀恨多。
相逢莫說夢中夢，琴寄南音時一弄。
世間未必無子期，至音元不求人知。
泠然七十二峰下，軒轅鼎邊退三舍。
流水行雲萬里心，故家喬木春陰陰。